  Виталий Пронин 15-тӥ южтолэзе филармоние «Учкы синъёсам» концертэ ветлӥ. Со «Шулдыр ӝыт» ансамбльысь кырӟасьёслэн Иван Белослудцевлэн но Андрей Камалтдиновлэн бадӟым шоузы вал. А. Камалтдинов но И. БелослудцевБыдэс зал калыкен тырмиз. Усьтӥсько кулисаос. Одӥгез сьӧрысь горд пиджакен «пӧсь» пияш Иван Белослудцев потэ, ма, штаниез но горд пиштэ! Мукет палась потэ тӧдь-тӧдь дӥсен, кылчин сямен, Андрей Камалтдинов. Зал куашетэ! Йыре шуккиз: та кылчинэн албасты нюръясько ук! Кырӟаны кутскемзы бере валай - озьы ик вань! Концерт куспын мукет артистъёс но сцена вылэ потазы. Тани Иван дӥськутсэ воштэм: куртка дӥсям, мар меда али луоз, малпасько. Азямы Кирилл Кириллов, Bobolenin, потӥз. Ӵошен пиос Кириллэсь «Гопе» кырӟанзэ быдэстӥзы. Залысь егитъёс куано, артистъёсын ӵош кырӟало. Алексей Пикулев, МORT рэп-кырӟась, кулиса сьӧрысь мычиськыса вуиз гинэ, залын пукись нылъёс шумпотыса чир! кесяськыны кутскизы. Туж ӧз тырмы эшшо одӥг ке но кырӟан МORT-эн. Туж кельшиз Иван Белослудцевлэн но Светлана Ручкиналэн номерзы. Мылкыд ик лопыръяськыны кутскиз! Потыса экты вал но, инты ӧвӧл - рядлэн шораз ик креслоям тып бурми. Мон Иванлэсь кырӟанъёссэ умой тодӥсько бере, со шоры мыным тунсыкогес вал учкыны. Концертын аслым Андрей Камалтдиновлэсь творчествозэ усьтӥ. Куараез пушкам ик пыриз кадь. Концертэз яркыт каризы «Шулдыр ӝыт» ансамбльысь нылъёс. Сцена вылын чузъяськизы пӧртэм кырӟанъёс: удмурт, англи, ӟуч. Тросэс соос пӧлысь дуэтэн быдэстӥськизы. Концертэ Алёна Тимерханова, Вадим Дмитриев, Эльвира Панченко, Наталья Ушакова пыриськизы. Озьы ик чебер чузъяськизы крезьгуро инструментъёс: гитара, саксофон, фортепиано. Туж кельшиз «Шулдыр ӝыт» ансамбльлэн Queen группалэсь «Богемская рапсодия» кырӟанзэ акапельно быдэстэмез. Туж быгатӥсесь асьме артистъёс. Концерт туж яркыт, вунонтэм пӧрмиз. Малпасько, котькуд кырӟан учкисьлэн сюлэмаз кылиз. Анастасия Фомина Фото: "Шулдыр ӝыт" "ВКонтакте" вотэсбамысь  